ครม.หายใจโล่ง! ผลตรวจ “อุตตม” ปลอดเชื้อ “โควิด-19”
ครม.หายใจโล่ง! ผลตรวจ "อุตตม" ปลอดเชื้อ "โควิด-19"
ครม.หายใจโล่ง! ผลตรวจ "อุตตม" ปลอดเชื้อ "โควิด-19"
19 มี.ค. 2563

นายธนกร วังบุญคงชนะ เลขานุการ นายอุตตม สาวนายน รัฐมนตรีว่าการกระทรวงการคลัง เปิดเผยว่า ล่าสุดผลตรวจของนายอุตตม ออกมาแล้วว่าไม่ติดเชื้อไวรัสโคโรนาสายพันธุ์ใหม่ 2019 (โควิด-19)
อย่างไรก็ดี นายอุตตม ยังคงต้องกักตัวเพื่อเฝ้าสังเกตอาการอยู่ที่บ้านต่ออีก 14 วันจนครบระยะเวลาที่กระทรวงสาธารณสุขกำหนด
ล่าสุด นายอุตตม ได้โพสต์ข้อความบนเฟซบุ๊กชี้แจงว่า อัพเดทผลตรวจเชื้อโควิด-19 เมื่อสักครู่ได้รับการยืนยันจากโรงพยาบาลแล้วว่าผลตรวจเป็นลบ หมายความว่าไม่ติดเชื้อ อย่างไรก็ตาม จะกักตัวเองต่อไปตามแนวทางป้องกันของสาธารณสุข และทำงานที่บ้านไปจนครบ 14 วัน โดยวันนี้ได้ประชุมผ่านระบบวีดีโอคอนเฟอเรนซ์ กับนายสมคิด จาตุศรีพิทักษ์ รองนายกรัฐมนตรี และหน่วยงานที่เกี่ยวข้อง เพื่อเร่งออกมาตรการชุดที่ 2 ในการช่วยเหลือประชาชนที่ได้รับผลจากการระบาดของเชื้อโควิด-19 ซึ่งต้องมีข้อสรุปโดยเร็ว
